Kirkegårdens hovedport er 10 meter høy og 32 meter bred. På hver side av inngangen er porten utsmykket med et dyprelieff av to ryttere til hest. Relieffene har en høyde på 3,3 meter målt fra hestenes hover til rytternes hoder. Ekvipasjene symboliserer latvisk kultur og historie. En oppadgående bevegelse dominerer relieffet til høyre. I gruppen til venstre skaper bøyde hoder hos ryttere og hester en nedadgående bevegelse; rytterne har senket sine skjold og flagg. Over inngangen ses årstallene 1915 (året for de første begravelser på kirkegården) og 1920 (det siste år av den latviske uavhengighetskrig). Mellom de to årstallene finner man Latvias riksvåpen.